IN NOMINE SANCTĘ ET INDIVIDUAE TRINITATIS. Quamvis multifarie fiant multiplices misericordiae opera, quibus et in presenti seculo unusquisque peccator propria debet facinora et in celesti regno comparat sibi ęternę beatitudinis premia, tamen quicumque de suis quibus habundat facultatibus aecclesiam Xpisti studet ditare, amplificare et exaltare, ejusdem gratię et remissionis participem sine dubio se credat esse, qua a pio Salvatore Maria justificata est, pro devote impenso famulamine. [329] Quapropter ego Rotgerius*, castri quod vocatur Vuangionum rivus indigena et advocatus, ut merear peccatorum meorum maculis ablui et heres vitę aeternę fieri per gratiam Dei, tradidi sancto BENIGNO DIVIONENSIS aecclesiae patrono quandam juris mei cellam, penes prescriptum habitationis meę castrum sitam, cum consensu et laude seniorum meorum, HUGONIS* videlicet, Lingonicę sedis episcopi, atque comitis RAYNALDI*, GERARDI* quoque archidiaconi fratris mei, necnon et uxoris meę, Mathildis nomine, ac filiorum nostrorum Vuidonis*, Gerardi*, Rotgerii*. Hujus itaque loci ęcclesia, cum fuisset noviter aedificata et a venerabili ARDUINO*, Lingonicę ęcclesiae episcopo, in honore Dei et sancti prothomartyris STEPHANI, festivitate beati URBANI papę dedicata, donavi in die consecrationis ejus, eidem loco et monachis inibi Deo servientibus hęc universa de possessione mea quę hic videntur descripta: capellam scilicet quę est in denominato castro meo consecrata in honore sanctę Dei genitricis MARIAE, et medietatem Aimbodis villae et quartam partem alodi quod vocatur Chaunicurtis, vineam quoque unam quę est secus sancti Hylarii basilicam et alteram juxta aquam quę nuncupatur Blesa. His addidi et decimationem ac redecimationem clausi mei indominicati, pasnaticumque porcorum in omnibus silvis meis indominicatis. Tria etiam tradidi molendina, unum in Ajoo, alterum in Secundi curte, tercium in Vivario; in his molendinis et in furno satis proximo concessi eis habere meum proprium bannum. Haec omnia huic cellę contuli, quam sancto Benigno Divionensis monasterii advocato et monachis ejus perpetuo possidendam tradidi, coram prefato pontifice ARDUINO, cum quo aderat pro dedicationis festo ingens utriusque sexus multitudo. Cui hujus devotionis meę donatio adeo placuit, inspirante Deo, ut ita eam cum Lingonensi corroboraverit clero, in auditu omnium, suę auctoritatis privilegio. Quicumque, inquit, de omnibus his quę in presenti dedicatione huic loco a fideli nostro domno ROTGERIO vel filiis ejus sunt collata aut deinceps donabuntur, aliquid abstulerit vel sancto BENIGNO rectoribusque Divionensis cęnobii contraire de possessione istius cellę conatus fuerit, auctoritate omnipotentis Dei, Patris et Filii et Spiritus Sancti, beati quoque Petri, omniumque sanctorum et nostra, sint excommunicati, anathemati[zati] et a sorte justorum expulsi et aeternaliter, nisi digne satisfaciendo emendaverint, dampnati. Nos autem etiam hoc auctorizabili jussione statuimus ut atrium hujus ęcclesiae sive cellę eandem dilatationis quantitatem quę hodie in circuitu ejus determinata est, sic in posterum solide teneat ut nullius calumpniosa contradictio eam angustiare valeat nec adbreviare presumat et capellanus ibidem divina peragens misteria, sinodum nostram, nisi sponte sua venire voluerit, non adeat. Veruntamen ut debitus honor pontificali nostrę sedi exhibeatur, hoc statuemdo precipimus quatinus annuali censu tres solidi Lingonicę ęcclesiae persolvantur in sancti Mammetis sollempnitate, tali[s] scilicet monetę qualis in Bononiensi comitatu vera et acceptabilis probabitur fore. Quo circa ego, sepedictus ROTGERIUS, hoc omnimodis statuo ut, si quis aut heres meus, aut cognatus, aut quelibet potens contra hanc donationem meam presumpserit aliquam movere calumpniam, non valeat evindicare quod inique machinatus fuerit auferre, sed insuper centum libras argenti predictę componat aecclesiae de jure meo quantulumcumque ditatę. Ut autem hęc donatio mea firma permaneat per succedentia sibi annorum curricula, manu eam propria firmavi et manibus omnium corroborandam tradidi. Ego HARDUINUS humilis episcopus subscripsi. EGO Gerardus* prepositus et archidiaconus signavi. Signum Herlei* archidiaconi. S’ Vuilenci* archidiaconi. S’ Vuarnerii* archidiaconi. S’ archidiaconi Gerardi de Montesalvii*. S’ Evrardi* decani. S’ Vualterii* decani. S’ domni Rotgerii. S’ domni Vuidonis, filii ejus. S’ domni Rotgerii canonici, filii ejus. S’ domni Gerardi, filii ejus. S’ militum Lezelini, Agnardi, Amalrici, Lezelini, Ingelberti, Tetbaldi.